Montellà i Martinet | elbarida\nWEB AJUNTAMENT DE MONTELLÀ I MARTINET\nMONTELLÀ I MARTINET...PESCA, BÚNQUERS, PARC NATURAL...\nSituat al Baridà, al terme de Montellà i Martinet (30,5 km2) el 1970 li fou annexat l'antic municipi de Víllec i Estana. Llevat del poble de Martinet, que és situat a la riba dreta del Segre, el territori municipal s'estén per la baga fins dalt la carena de la serra de Cadí, des del coll de Tancalaporta a llevant (2 325 m), seguint vers ponent pel pic de Comabona (2 547 m), el pas dels Gosolans, el pic de Costa Cabirolera (2 604 m), la Roca Punxenta o del Migdia (2 591 m), la canal de l'Ordiguer i el puig de la Canal del Cristall (2 563 m). En definitiva i per aquest límit meridional del terme, aquest segueix la carena de la serra cadinenca dels Cortils, i confronta amb els municipis de Gisclareny, Bagà (enclavament dels Cortils), del Berguedà, i amb Josa i Tuixén de l'Alt Urgell. Per ponent, la línia de carena descrita enllaça amb el terme del Querforadat pertanyent al municipi urgel·lità de Cava. Així, per l'W, el termenal amb Cava baixa per la serra de Mataplana i, al NW, el límit amb el Pont de Bar coincideix amb el riu del Quer. El Segre, a septentrió, fa de termenal amb Lles de Cerdanya i Prullans, i a llevant, seguint el torrent de Ridolaina, confronta amb el municipi de Bellver de Cerdanya.\nEstès als vessants septentrionals de Cadí, de les seves altes parets i de les seves canals de roca calcària davallen perpendiculars els serrats o estreps de prat d'Aguiló, i el collet de les Basses de l'Ós, el sot de Llobateres, el coll de l'Estenedor, la serra de la Madrasta, el collet del Verger Verd, el de l'Orri, el sot de la Troncada i fins l'ampli prat de Cadí, que hi ha sobre Estana, que són enllaçats pel camí dit dels Collets, traçat en el relleu al peu de la paret cadinenca i enlairat sobre les clotades de la vall de Ridolaina, del torrent d'Avellanosa, del de Fontfreda, la canal de Bastanist, el torrent d'Estana i la canal del Cristall. Una bona part del territori municipal és integrat en el Parc Natural del Cadí-Moixeró.\nEl terme actual comprèn, a més de Martinet, la vila de Montellà i el poble d'Estana i els llogarets de Béixec i Víllec, a més dels antics termes d'Escàs, de Ridolaina i d'Esconsa i diversos masos.\nLes comunicacions se centren a la carretera lo-cal (LV-4036) que parteix, vora Martinet, de la N-260 de Puigcerdà a la Seu d'Urgell, travessa el Segre pel pont nou i per sobre el molí del Cabiscol puja a Montellà. En surt un ramal cap al dit molí, on s'esfilen les pistes que van a Béixec i al mas de Rovillac, així com als nuclis de Víllec i Estana i, pel fons de la vall, per l'engorjat de Bramasacs, fins al santuari de Bastanist. Des de Montellà, a més de la pista forestal a la valleta de Ridolaina, una altra pista s'enfila per la muntanya i mena pels colls de Guilera i de l'Home Mort al prat d'Aguiló, des d'on es pot pujar caminant al pas dels Gosolans. El pas dels Gosolans mena al Berguedà i era freqüentat antigament per marxants i traginers.\nEl terreny forestal ocupa més de la meitat del terme, fet que evidencia la riquesa forestal del municipi. El bosc s'estén pels territoris de Béixec, Víllec i Estana i pels indrets dits de Llobateres, l'Estenedor, els Brancals i l'Obaga. La superfície agrària útil és en bona part coberta per pastures permanents.\nMartinet disposa de la majoria de serveis comercials, bancaris i medicosanitaris.. El municipi té també escoles i diverses instal·lacions esportives.\nEl terme, i especialment el poble de Martinet, és un dels llocs amb més tradició turística de la Baixa Cerdanya. Hi ha diversos establiments de restauració i d'allotjament. Al repeu de la serra de Cadí, sota el pic de Comabona i prop del pas dels Gosolans, al prat d'Aguiló, hi ha el refugi guardat Cèsar August Torras. Aquest refugi, inicialment del Centre Excursionista de Catalunya (que li posà el nom del seu president), s'inaugurà el 1927. El 1976, en ocasió del centenari del Centre, ICONA bastí un nou refugi, en el qual perpetuà el nom de Cèsar August Torras, que cedí a la Federació d'Entitats Excursionistes de Catalunya.\nEl poble de Martinet (950 m), que tenia 405 h el 2001, el més poblat del terme, és situat a la dreta del Segre, a la seva confluència amb el riu de la Llosa, que separa el nucli antic, enfilat al Tossalet, del més modern, a la vora de la carretera N-260. És aquest raval el que avui s'ha convertit en centre comercial del Baridà.\nActualment és el nucli més important i cap de municipi. Sorgí al voltant d'una farga o martinet; com a poble és documentat al segle XVI, quan la seva església de Sant Eloi, avui parròquia, depenia de la de Montellà. Aquest edifici ha estat refet modernament amb arcs apuntats. Històricament, el lloc de Martinet depengué de la senyoria del capítol d'Urgell. Avui al Museu Diocesà d'Urgell es conserva un copó de metall argentat del segle XVIII i un calderó aspersori de coure del XVI, procedents de l'església de Martinet. La capella de Sant Antoni de Pàdua, que hom coneix popularment per la Capelleta, va ser convertida en habitacle.\nMartinet va sofrir durament els aiguats del mes de novembre del 1982, amb inundacions de cases i establiments. Desaparegué el pont de Montellà, però el poble es va refer i es van reconstruir força edificis. La pràctica de la pesca hi és tradicional i disposa d'una societat al poble. Hi ha també una biblioteca. La festa major de Martinet se celebra al juliol i la festa patronal, dedicada a sant Eloi, pels volts de la primeria de desembre.\nLa vila de Montellà (1 158 m), o Montellà de Cadí, que fou el cap tradicional del municipi de Montellà i Martinet, és encimbellada a l'esquerra del Segre, esglaonada als vessants d'un turó. El 2001 hi havia 99 h empadronats. Els darrers anys del segle XX va recuperar la fesomia dels pobles de muntanya amb la restauració de cases antigues i la reconstrucció de l'església parroquial de Sant Sadurní, que té un campanar de torre quadrat.\nHom ha arranjat també la plaça i el seu recinte amb una bassa i una font. Al proper fossar hi ha l'antiga església parroquial de Sant Genís, romànica, amb un absis semicircular llis (segle XI) i portal ogival, les portes del qual conserven la ferramenta romànica. La parròquia de Monteliano és esmentada en l'acta de consagració de la catedral d'Urgell. De l'antic castell de Montellà, que fou de la senyoria del capítol d'Urgell (tingué un paper destacat en les lluites entre els comtes de Foix, vescomtes de Castellbò, i els comtes i bisbes d'Urgell i els barons de Pinós), hom conserva llegendes de gust fantàstic. Les festes locals més importants són la festa major, que se celebra per Sant Bartomeu i Sant Genís, a l'agost, i la festa petita de Sant Serni, que té lloc al final de novembre, sense que coincideixi amb la festa patronal de Martinet.\nAl vessant septentrional de la serra de Cadí, damunt l'engorjat del Segre, hi ha el llogaret de Béixec (1 310 m), amb 9 h el 2001, entre el torrent de Bastanist i el riu del Quer. L'antiga església parroquial de Sant Iscle i Santa Victòria, romànica, és totalment arruïnada. En resta una paret, on s'obren dues arcades, fins a l'arrencament de la volta. El lloc és esmentat en l'acta de consagració de la catedral d'Urgell (Bexabe). Fou de la senyoria de la comunitat de preveres de Puigcerdà. Hom celebra la festa major al setembre.\nAl N de Béixec i vora el Segre hi ha l'Hostal Nou, casa enllaçada amb la N-260 (km 1 515) per un nou pont que ha substituït el que s'endugueren les aigües a la tardor del 1982.\nEl llogaret de Víllec (1 080 m), que el 2001 tenia 6 h empadronats, és situat a la vora esquerra del torrent de Bastanist. El veïnat s'agrupa entorn de l'església parroquial de Sant Martí, romànica, d'una nau amb les parets reforçades interiorment per un contramur amb arcades. L'absis és semicircular. El lloc és esmentat el 961. Hom ha proposat que el castell o roca de Víllec, que al segle XIII era dels Pinós, podia haver estat situat a la clusa calcària de Bramasacs, sobre els Castellots de Víllec. El lloc celebra la festa major al setembre.\nEl poble d'Estana (1 500 m), que tenia 22 h el 2001, és situat entre les valls altes del riu del Quer i del torrent de Bastanist. Estana era el centre de l'antic municipi de Víllec i Estana. L'església parroquial, dedicada a sant Climent, té un campanar de torre. En un serrat sobre Estana hi ha escassos vestigis de l'església de Sant Joan de Bassot. La festa major del poble se celebra també al setembre.\nSeguint aigua amunt el curs del torrent de Bastanist, al capdamunt d'aquest, sota les parets de Cadí hi ha el santuari de la Mare de Déu de Bastanist, a 1 250 m d'altitud. Segons tradició, dins la de les marededéus trobades, vers el 705 es va descobrir (on avui hi ha la capelleta de la Mare de Déu de Boix) una imatge de la Mare de Déu, fet que hauria estat l'origen del santuari. La imatge de la Mare de Déu de Boix que s'hi venerava i que desaparegué el 1936, quan fou incendiada l'església, era romànica. La imatge actual és una còpia de la Mare de Déu de Núria. Anteriorment a la profanació de la darrera guerra, el santuari havia estat saquejat i robat pels francesos el 1790 i el 1818. El 1949 es restaurà, i això permeté de descobrir les pedres originals i l'absis romànic. Fins el 1844 el santuari depengué de la parròquia del Querforadat, després de la d'Estana i actualment de la de Martinet. Hom hi celebra un aplec per la Santa Creu, al maig. De Montellà fins a arribar al planell de Bastanist, passant per un sender de gran recorregut (GR-3), hom troba el Mas de Mendrat, amb la capella de Santa Magdalena, romànica (segle XIII), en ruïnes, i els masos d'Escàs (esmentat ja el 1288) i de les Valls.\nLa propietat d'Esconsa, al gran replà situat més amunt de Montellà, domina els masos deshabitats de la Molina i de les Eres, a la vall de Ridolaina, que és drenada pel torrent de Ridolaina, format sota el coll de Tancalaporta, límit amb Bellver. Al vessant esquerre de la vall de Ridolaina hi ha les ruïnes de l'antic castell de Sant Romà, documentat el 1108, en què fou encomanat als Pinós, juntament amb els castells de Josa i Ossera. Defensava el pas de la Cerdanya al Berguedà. No se sap on era emplaçat exactament l'antic Castellbò de Baridà, que fou construït el 1207 pel bisbe d'Urgell, ni tampoc on hi havia el llogaret de Tronxó.


Madrid i ‘alrededores’\nConstruïda sobre enganxades successives més o menys buides de contingut i tan feixuga i embafosa com ha estat, la campanya provincial madrilenya hauria de servir, com a mínim, per suscitar alguna reflexió de profit, al marge dels resultats.\nLa primera és la consolidació de la perillosa desconnexió entre la política i la realitat. És just reconèixer, però, que aquest mal no és patrimoni madrileny: la política catalana –en standby des de fa anys o, com a mínim, des del passat 14 de febrer– li disputa de tu a tu la posició de primera potència mundial en matèria de desconnexió. Si qualcú decideix davallar de l’estratosfera, que avisi, per favor, que aquí ja hem apagat els receptors.\nTambé és just reconèixer que el mèrit no és exclusiu dels polítics i dels partits, perquè, sense la col·laboració necessària dels mitjans de comunicació, sovint més àvids de novetat que de profunditat i més pendents de les declaracions escandaloses i de les facècies lleugeres que de l’avorrida i òbvia realitat, la política tota sola no hauria entrat en òrbita tan hàbilment.\nSi els titulars a sis columnes i els “incendis a les xarxes” no recompensassin tan generosament les levitacions dels líders polítics i la seva irrefrenable tendència a agitar tot el repertori de banderes, faria estona que haurien tornat a l’avorrida però utilíssima tirania de la llei de la gravetat. O sigui, que procurarien tenir els peus a terra. Com a mínim, la major part del temps.\nSegurament són molts els factors que hi han contribuït, però la photo finish és realment desconcertant. Com pot ser que unes eleccions autonòmiques, en què es dirimeixen la major part de polítiques concretes que condicionen la vida tangible dels ciutadans, es convertesquin en un circ altisonant ple d’actuacions judicialitzades, gruixades dicotomies, presumptuoses declaracions de principis i frontisme sobreactuat?\nI és realment curiós perquè, afortunadament, la major part del discurs polític imperant i del relat mediàtic consegüent no existeix al carrer. Per sort o per desgràcia, els problemes de la gent són uns altres i les enceses contraposicions de feixisme/democràcia o comunisme/llibertat, no formen part del dia a dia de les persones normals ni condicionen les seves relacions ni els seus posicionaments.\nSembla que els gabinets i les assessories polítiques responen a una lògica complicada. Deuen estar realment persuadits que la seva funció és traçar al líder un full de ruta tan marcià com sigui possible i dictar-li diàriament els jocs de paraules i les provocacions que ha d’anar repetint disciplinadament al llarg de la jornada. Cadascú tria l’estratègia que vol, res a dir, però quan tants de titulars de portada només troben explicació en la ment de polítics i periodistes i, per contra, tanta de gent del carrer els troba indesxifrables, inoportuns o, pitjor encara, tediosament repetitius...\nEn això, dreta i esquerra sí que han pogut posar-se d’acord: abracen la ingravidesa amb el mateix entusiasme i aconsegueixen, uns i altres, no caure mai en el fang de les propostes concretes i la prosaica realitat. Si de cas un petit matís ajuda a distingir-los: l’esquerra, a més, fa mala cara.\nIncomprensiblement, i llevat d’honroses excepcions, l’esquerra ha anat tornant puritana, apocalíptica, irritada i irritant. Es mostra sovint ofesa i depressiva, i tendeix a formular-se a través de prohibicions i paràmetres moralitzants.\nSi ja era preocupant que Antoni Puigverd escrivís que “La derecha habla sin reparos, mientras la izquierda somete el lenguaje a una gimnasia de culpa y coerción”, la peça del Gran Wyoming sobre la campanya madrilenya, en què, a la banda sonora, s’associa Ayuso/Village People i esquerra/Leonard Cohen, hauria d’activar totes les alarmes.\nEl problema és en part de contingut i parteix de l’error d’haver cedit a la dreta el relat de la llibertat individual i del dret a la felicitat personal. Imperdonable, sí, però, així i tot, el repte més gran no és de fons, sinó de to. I valdria la pena reflexionar-hi un poc.\nLa crispació i la indignació són com els soviets: només poden funcionar durant un temps i en condicions particularíssimes. Després, perden sentit i es degraden. La irritació i la depressió no són, per definició, productives ni sostenibles. Que li demanin, si no, a Aznar, que el 2004 va enterrar tot el seu capital polític, que havia estat inexpugnable, sota capes de sinistra negativitat. L’atmosfera política va arribar a ser tan irrespirable que la gent va preferir un Bamby. Santament.\nPerquè, si els partits gairebé no formulen ni vehiculen propostes, com és que la gent continua anant a votar? Per qualque motivació, misteriosa i difícilment aprehensible, relacionada més amb el to que amb el contingut. De fet, el to és el missatge. I l’hauríem de cuidar més.\nOpinió Eleccions madrid Dreta\nBaixen els casos actius de coronavirus a les Illes després de més d'un mes a l'alça


TORNA LA BRESSOLADA, AMB L’ÀNIM ALT! | Associació Amics de la Bressola\nEspieu el cartell de la Bressolada 2022: «Hi tornem amb l’ànim alt»! Vos esperem el proper 21 de maig a partir de les 10h del matí a l’estany de Sant Esteve del Monestir. Hi haurà la cantata de la mainada, fira d’entitats, castells, dinar popular, circ, activitats, música i balls i moltes més sorpreses. Només […]\nEspieu el cartell de la Bressolada 2022: «Hi tornem amb l’ànim alt»! Vos esperem el proper 21 de maig a partir de les 10h del matí a l’estany de Sant Esteve del Monestir. Hi haurà la cantata de la mainada, fira d’entitats, castells, dinar popular, circ, activitats, música i balls i moltes més sorpreses.\nNomés queden tres setmanes per celebrar la Bressolada i viure la festa de La Bressola! Hi tornem amb l’ànim alt i amb moltes ganes de retrobar-vos!\nShare the post "TORNA LA BRESSOLADA, AMB L’ÀNIM ALT!"


Què PAS-s-sA | ADT - Assemblea Democràtica de Treballadors\nADT - Assemblea Democràtica de Treballadors\nEleccions Funcionaris 2014\nInici Què PAS-s-sA\nQUÈ PAS-s- A a la UAB? (10/12/2018): Convocatòria de vaga 12/12/2018\nCom bé sabreu el proper 12 de desembre hi ha convocada una vaga de la funció pública de Catalunya.\nDes de la secció sindical ADT hi donem el nostre total recolzament i esperem la vostra participació.\nDesprés d’anys esperant el retorn dels nostres drets, com la jornada de 35 hores o el retorn de les pagues extres, aquests no es materialitzen i hem de dir alt i clar que ja n’hi ha prou.\nEns veiem als carrers el 12 de desembre!!!!\nQUÈ PAS-s- A a la UAB? (11/06/2018): Resultats eleccions a la Junta 2018\nRESULTATS ELECCIONS A LA JUNTA DE PAS-F 2018\nDes d’ADT volem donar les gràcies a totes les persones que han volgut formar part de la nostra candidatura i també agrair a totes les persones que ens han fet confiança amb el seu vot.\nFem un balanç molt positiu dels resultats, l’any 2014 ens vam obtenir un 10,37% dels vots i aquest any un 11%. Aquests vots ens suposen 1 delegat més a la Junta i també que el nombre de delegats estan cada cop més ajustat i equilibrat. No hi ha majories absolutes, ni grans diferències entre forces sindicals.\nEsperem poder tenir una legislatura de consens i treballar tots i totes plegats pels interessos dels treballadors i treballadores de la UAB.\nAquí teniu la gràfica dels resultats:\nQUÈ PAS-s- A a la UAB? (05/06/2018): Final de campanya eleccions a la Junta 2018\nArribem al final de campanya. Sindicalment parlant han estat dies intensos i profitosos. En algun lloc ens han dit.. venen a parlar del sindicat. Noooo nosaltres hem anat a escoltar!\nI què hem escoltat aquests dies?\nFlexibilització de les condicions del teletreball per a fer-les més adients al màxim d’àmbits de la universitat. Es poden teletreballar franges més petites (tardes) o en moments o projectes concrets.\nRevisió de la plantilla ja. Actuen com a gestió acadèmica i com a gestió departamental i fa anys que no els revisen la plantilla.\nAvaluar la possibilitat de fer “part comuna” i “part específica” amb la possibilitat de guardar les notes\nCobertura de places\nHi ha companys i companyes ofegats quan tenen algú de baixa. Cal preveure els reforços en aquests casos. Les persones que queden acaben amb problemes de salut també!!!\nPersonal de tarda\nLa gent que treballa de tarda continuen tenint problemes per fer cursos de formació, per poder promocionar-se, per poder demanar teletreball, etc... aquestes són reivindicacions ja històriques i pensem que ja és hora de prioritzar solucions per a aquest col·lectiu i incloure-les dins la carrera professional.\nI ara que hem de fer?\nDoncs esperar que arribi el 7 de juny, que les persones ens votin i seguir treballant!\nPerò ja sabeu que nosaltres, sigui com sigui, seguirem el fil a veure QUÈ PAS-s-A!!!!\nEl 7 de juny, sigui com sigui, sobretot VOTA! El que és important és que tots estiguem representats!\nI si és a nosaltres, gràcies! Procurarem no defraudar-vos!\nTROBA’NS A CANDIDATURA ADT amb el nostre PROGRAMA\nQUÈ PAS-s- A a la UAB? (29/05/2018)\nEl proper 7 de juny hi ha eleccions a la Junta de PAS funcionari de la UAB.\nCom ja sabeu ADT es torna a presentar a aquestes eleccions. Actualment tenim dos representants a la Junta de PAS-F que són l’Aser Clavero i la Marta V.\nUn cop més, volem demanar-vos el vostre suport i el vostre vot per poder tenir més representació a la Junta.\nUs annexem el nostre programa electoral que hem anat elaborant a partir de les inquietuds, aportacions i comentaris que ens han anat arribant. És un programa obert per tant en qualsevol moment es poden afegir més propostes que si voleu ens podeu fer arribar a adt@uab.cat.\nUs demanem el vostre vot per tal de poder tenir més força i representació a la Junta de PAS-F ja que creiem que cal renovar-la i poder aportar idees noves, formes noves d’actuar, maneres noves de negociar i que es tinguin en compte totes les aportacions. Volem una Junta que actuï de manera constructiva i mirant pel conjunt de les treballadores i els treballadors.\nQUÈ HA PAS-s- A -t a la UAB? (25/04/2018)\nCom sabeu, tornen a haver-hi eleccions sindicals a la Junta de PAS-Funcionari el proper 7 de juny. Nosaltres, tornarem a presentar-nos-hi . Si no, com sabrem QUÈ PAS-s-A?\nPerò després de 4 anys volem fer un petit balanç i començar a pensar en el futur.\nHi ha molts temes encara sobre la taula i alguns que s’han quedat pel camí que volem repescar.\nEn els últims anys s’han reactivat les oposicions tant de promoció interna com d’accés públic. Hem tingut:\nOposicions de promoció interna a l’escala de gestió al 2016.\nOposicions de promoció interna a l’escala tècnica al 2016.\nConcurs-oposició d’accés lliure a l’escala administrativa al 2017.\nOposicions de promoció interna a l’escala administrativa al 2018.\nConcurs-oposició d’accés lliure a l’escala administrativa al 2018.\nConcurs-oposició d’accés lliure a l’escala de bibliotecaris al 2018.\nI en breu tornarem a tenir:\nOposicions de promoció interna a l’escala de gestió al 2018\nAquest és un punt molt conflictiu. Com ja sabeu el personal laboral van guanyar el judici i se li ha tornat el seu dret a percebre el plus campus i de forma retroactiva el que va deixar de percebre. El personal funcionari no podia reclamar com a col·lectiu i algunes persones del col·lectiu van decidir fer-ho individualment. Les sentències que s’han anat dictant són molt negatives ja que algunes fins i tot condemnen a les persones demandants a costes. Altres traslladen la decisió a la pròpia Generalitat qui ha fet un demolidor informe desestimant les demandes.\nEstem negociant un acord per regular i minimitzar al màxim les cobertures temporals. Volem que les places vacants es treguin a concurs el més aviat possible. Proposem, per les places no vacants que s’hagin de cobrir temporalment, que mitjançant uns cursos de formació específics oberts a tothom i oferts anualment, les persones interessades puguin habilitar-se en àmbits diferents al seu propi. Un cop les persones estiguin habilitades podran optar a cobertures temporals tant del seu àmbit propi com d’aquells altres pels quals estiguin habilitades. Si hi ha una cobertura temporal que impliqui un canvi d’escala també s’hi podrà optar ja que es faran cursos per habilitar en competències d’escala superior.\nRETRIBUCIONS PERSONAL INTERÍ\nFinalment vam signar un acord a principis d’aquest any on tots el personal interí (amb la titulació escaient) passarà a cobrar com a personal administratiu (C1) amb data 1 de maig d’aquest any. L’escala auxiliar administrativa quedarà extingida i a partir d’ara l’escala d’accés serà l’escala C1.\nEl que volem a partir d’ara és que cada persona cobri el nivell de la plaça que estigui ocupant.\nPERSONAL MÉS GRAN DE 60 ANYS\nAquest tema va ser aparcat per l’Equip de Govern i va deixar de ser prioritari per a la Junta. Nosaltres volem repescar-lo ja que considerem que és un greuge comparatiu amb altres universitats i administracions públiques. Ja és un greuge comparatiu que el personal laboral es pugui prejubilar i el funcionari no. Així que considerem que demanar una hora de reducció de jornada retribuïda més la compactació de la jornada pel personal més gran de 60 anys és un mínim assolible per l’empresa. Impossible no és perquè altres universitat JA fa temps que ho tenen!\nFa anys que es parla d’aquest tema i encara molts ens preguntem en què consisteix exactament i quan i com es posarà en pràctica. Actualment hi ha diversos grups treballant-hi per encàrrec de l’Equip de Govern i sembla que presentaran una proposta al mes de juny. Esperem que abans d’acabar aquest any sigui un fet real: que el personal pugui promocionar-se al seu lloc de treball i que es pugui traslladar entre àmbits diferents, atès que aquesta és ja una demanda històrica del PAS funcionari.\nEn fi, això és el fil del que hi ha hagut fins ara però ja sabeu què nosaltres… seguirem el fil a veure què PAS-s- A !\nQuè PAS-s-A a la UAB?: Convocatòria Acte 7 de març de 2018. Celebració 8 de març (06/03/2018)\nUs convoquem demà, 7 de març, a les 13 hores, a la Plaça Cívica, en un acte entre la universitat i les seccions sindicals ADT, CAU, CCOO, CSIF i UGT on les dones prendran la paraula.\nL’acte serà a la Plaça Cívica i quatre dones “imprescindibles” i representatives per a la Universitat llegiran un manifest unitari de la UAB (una PAS, una PDI, una estudiant i una persona d’empresa externa).\nUs deixem unes dades perquè veieu que hem de continuar lluitant.\nDones, us esperem!!!\nQuè PAS-s-A a la UAB?:\nCARTA OBERTA A LA RECTORA I AL GERENT: Campus Saludable i Sostenible, però segur? Ni en broma! (28/02/2018)\nHem rebut amb sorpresa avui el comunicat que es reprenien les tasques habituals a la UAB a les 10h del matí. En canvi, Protecció Civil emetia un comunicat on avisava que no es fes servir el vehicle privat i que no es farien les classes habituals. (http://interior.gencat.cat/ca/sales_de_premsa/noticies_de_proteccio_civil/nota-premsa/?id=304294)\nLa UAB en canvi, comunica que els accessos “amb vehicles” al campus estaven garantits.. però i per arribar? Els ferrocarrils de la Generalitat funcionaven amb normalitat. En canvi, quan baixaves a Plaça Cívica era una pista de gel. Hi ha hagut persones que han fet mitja volta en veure l’estat dels camins perquè era materialment impossible arribar transitar pel Campus caminant. L’estat d’alguns dels camins els podeu veure en els fotos annexes. Algunes són de les 11 del matí!\nQuè PASs - A - a la UAB (27/11/2017)\nEstem a punt d’acabar l’any i ara sembla que hi ha presa per tancar acords.\nAra mateix tenim a sobre la taula a punt d’acordar:\nOferta pública 2017\nOposicions de Biblioteques\nPromoció interna de l’escala C2 a C1\nCom a novetat, al calendari laboral es volen canviar les antigues iniciatives de millora per hores de formació. A canvi de 16 hores en cursos de formació habituals a la UAB ens carregaran 41,5 hores al nostre saldo flexible.\nEn cobertures temporals estem treballant en la línia d’acordar cursos d’habilitació per poder tenir la formació adient per presentar-se a una cobertura temporal de places quan sorgeixi l’ocasió.\nSobre l’oferta pública del 2017, sembla que podran haver noves oposicions a les escales A1, A2 i C1 durant el proper any sumant les taxes de reposició del 2016 i del 2017. De moment, la proposta és la de poder treure unes 35 places de l’escala C1, 4 places de l’escala A1 i 4 places de l’escala A2. A més, podríem sumar unes 28 places de promoció interna per accedir a l’escala A2.\nLes places de biblioteques són 4 i s’està acabant de tancar la negociació sobre el procés de concurs-oposició.\nEncara queden 13 persones de l’escala C2 per les quals s’està dissenyant un pla per poder-les passar a l’escala C1. Sortiran 10 places en aquesta oposició de promoció interna.\nD’altra banda, comencen els judicis sobre el Plus Campus per totes aquelles persones que van decidir interposar la demanda individual. El 29 de novembre és el primer judici i a continuació hi haurà 2 judicis més el 20 de desembre. Esperem poder tenir la primera sentència abans que acabi l’any. Us informarem per veure quines passes caldrà fer a continuació segons les sentències que es dictin.\nAquest mes de novembre cobrarem l’increment de l’1% de l’any 2017 amb efectes retroactius des del gener que ja era hora!!!\nCom veieu un final d’any mogut, però ja sabeu que nosaltres:\nSeguirem el fil a veure què PASs-A\nQuè PASs - A - a la UAB (15/09/2017)\nDesprés de les vacances ens tornem a posar amb força i molta energia a fer la nostra tasca sindical. Tenim un munt de temes pendents sobre la taula per acabar de negociar amb la Gerència.\nTot just abans de marxar de vacances ens va comunicar el gerent que l’Equip de Govern cessava la Maria Genescà com a Vicegerent d’Organització i que, de moment, la plaça quedava vacant i assumiria ell mateix les funcions.\nHa sortit la convocatòria del concurs-oposició a l’escala C1 i contra tot pronòstic s’ha presentat molta menys gent externa de la que s’esperava, el que esperem sigui una bona notícia pels interins. En total sembla que la xifra de sol·licituds està al voltant de les 450 persones, de les qual la meitat és el personal interí de la UAB.\nTenim pendent des de fa mesos:\nLa negociació de la plantilla i els concursos i oposicions de Biblioteques.\nLa regulació de les cobertures temporals amb una darrera proposta de la Junta sobre la taula de Gerència des del mes de maig.\nLa negociació del calendari laboral del 2018 que s’ha anat ajornant des del mes d’abril.\nLa reducció de jornada pels més grans de 60 anys, tot i que Gerència i l’Equip de Govern ja donen el tema per tancat amb un No rotund.\nIgualació de les condicions salarials del personal interí.\nSi voleu fer-nos arribar temes que creieu rellevants, no dubteu en contactar amb nosaltres.\nPer la nostra part ja sabeu que seguirem el fil a veure què PAS-sa!\nQuè PASs - A - a la UAB (12/06/2017)\nEncara que últimament s’ha pogut reconduir una mica la situació entre la Junta PAS-F i l’Equip de Govern no tot són flors i violes.\nLes paraules amables encara no s’han transformat en compromisos ferms i resolucions a l’alçada de les problemàtiques que ens trobem.\nEn la part positiva podríem dir que el tarannà conciliador sí que ha tingut un efecte en les reunions derivades de la recuperació del Plus Campus. Les últimes notícies són que els advocats de les seccions sindicals es reuniran amb l’advocat subcontractat de la UAB per mirar de poder anar-hi plegats en la demanda i estudiar com fer-la. En segon lloc, les reunions negociadores d’oposicions també han girat envers les reivindicacions de la Junta PAS-F. Evidentment, però, no podem pensar que aquestes són les úniques problemàtiques que afecten al PAS.\nEl passat 31 de maig es va aprovar la Relació de Llocs de Treballs a 31 de desembre de 2016 per part de la Comissió d’Economia i d’Organització per a ser elevada la proposta, al Consell Social. Aquesta aprovació va tenir els vots contraris del representants dels treballadors presents per les formes de negociació de l’actual Equip de Govern. El divendres 2 de juny se’ns va convocar a una reunió informativa extraordinària per a comunicar-nos la decisió ja pressa i signada de crear 5 noves places de Gestor de la Qualitat. Veiem, doncs, que amb aquest comportament no estan respectant ni els pactes acordats ni la legislació vigent. No hi ha diners a Capítol I per a les demandes de la JPF (com per exemple crear un pool de l’escala de gestió) i sí per crear noves places unilateralment segons convingui?\nPer fi han enviat l’explicació de com adherir-nos al nou programa d’innovació per a la millora del servei 2017. La veritat és que la convocatòria urgent ens sembla un despropòsit tant en la forma com en el contingut. No veiem que aquest nou programa garanteixi una millora respecte a la que teníem, tant per la plantilla com per a la pròpia institució.\nNo coneixem el procediment que permetrà avaluar la incorporació d’aquesta formació en la millora del servei com sí podia haver-ho fet el programa anterior.\nTant de bo l’entestament del nou Equip de Govern en modificar el que ja existia es traduís en una planificació acurada i seriosa, informant tant els agents socials com a la resta de la plantilla.\nPodríem dir que la situació del personal interí de la casa és pitjor que un any desprès de la presa de possessió del nou equip.\nUn nou equip que prometia noves maneres de fer i una atenció a les persones. Més paraules boniques i més continguts buits. Ara que arriba l’època de matriculació (i PAAU) seran una gran majoria els interins qui es faran càrrec dels reforços necessaris per a desenvolupar aquesta tasca. Per això creiem que la plantilla interina ha d’obtenir algun tipus de reconeixement que la UAB no vol atorgar. Considerem que la diferenciació entre funcionaris de carrera està en augment i demanem:\nEl traspassament dels nomenaments d’interins de C2.14 a C1.16 com a categoria mínima i la desvinculació d’aquest procés d’una negociació d’oposicions.\nProcurar reduir al màxim la diferenciació de les condicions laborals entre col·lectius, funcionaris de carrera i interins. En aquest cas no podem acceptar les figures de pools d’interins dintre de les administracions, quan aquesta figura en el cas de ser estructural està reconeguda amb un complement retributiu.\nL’atenció com a col·lectiu i com a persones abans de prendre decisions unilaterals. En aquest cas, per exemple, es podria haver conegut el perfil de la plantilla abans de escollir que l’accés es faria directament a l’escala administrativa. Veiem bé la intenció d’eliminar l’escala C2, té poc sentit a l’actualitat, però no hauria de ser en perjudici de companys que porten molts anys a la casa i encara no se’ls ha informat de que passarà amb ells. Ara ens ofereixen 9 places de promoció interna a l’escala C1 pels 13 auxiliars administratius que hi ha a la UAB. Insuficient si tothom es volgués presentar.\nUn any de nou equip i moltes presses per a fer més aviat poc. Un any de nou equip i noves maneres de fer per a estar pitjor. Un any de nou equip i una plantilla cada cop més empipada amb la gestió del personal i de les persones.\nCreiem que cal continuar amb les mobilitzacions.\nSeguirem el fil a veure que PAS-sA!\nQuè PASs - A - a la UAB (19/05/2017)\nEl passat dimecres 16 de maig va tenir lloc una concentració-mobilització del PAS FUNCIONARI convocada per la Junta de PAS-F. Va ser tot un èxit, tant pel nombre d’assistents (calculem que entre 200 i 300 persones) com per l’efecte que ha causat en l’Equip de Govern i la Gerència.\nDes d’aquí, volem agrair a tot el personal que va assistir i va donar suport i animar a tothom a continuar en aquesta línia, tots junts i fent força.\nUna de les queixes principals que sindicalment tenim és que no avancem: En 1 any, amb aquest nou equip, no hem arribat encara a cap acord, no hem tancat cap negociació, tots els temes continuen sobre la taula o bé ja han estat aparcats per l’equip. L’Equip de Govern i la Gerència ens donen la raó quan fan un comunicat i exposen que en 1 any ens han convocat a 50 reunions, com si fossin 100 perquè el resultat és que NO HEM ASSOLIT CAP ACORD.\nD’altra banda, comentar que no han comptat les reunions que desconvoquen, ajornen o cancel·len, la qual cosa és bastant habitual darrerament.\nPer posar-vos un exemple, des de desembre de 2016 vam demanar que per al 2017 ens convoquessin a negociar el calendari laboral des de començaments d’any i no deixar-lo, com cada any, per l’octubre/novembre amb les pressions d’última hora. De moment, ens han convocat i desconvocat 3 vegades i la darrera sense nova data.\nEns van convocar a parlar d’oferta pública i del tipus d’oposició per accedir a l’escala administrativa i ens van presentar, a començaments del 2017, una proposta que era un esborrany anterior a l’acord al qual ja havíem arribat (negociat i consensuat) amb l’anterior equip al desembre del 2015 i constava en un acta d’una reunió negociadora. Amb aquest exemple sentim que ens fan perdre el temps i no avancem tot i que després es permeten el luxe d’acusar els agents socials de boicotejar i endarrerir les negociacions.\nEl Plus Campus és un altre tema important sobre la taula. L’Equip reconeix que tenim aquest dret. Els agents socials vam demanar que en lloc d’haver de posar demandes pel nostre compte, l’equip la fes contra la Generalitat per aconseguir que ens retornin el nostre dret i els nostres diners. No hem tingut resposta.\nSobre la petició d’una reducció de jornada d’1 hora per al personal més gran de 60 anys, la resposta és NO, quan a la resta d’universitats fa molt de temps que ho tenen.\nVolem desencallar també temes com el del personal de biblioteques per tal que es puguin traslladar i promocionar; les cobertures temporals de places amb comissions de servei o els interinatges per tal de regular-les; actualització i accés als perfils de les places i així un llarg etc.\nFinalment, recordar a l’Equip que en el seu extens comunicat no parlen del 34% de la paga extra del 2012 que encara no han fet efectiva.\nAvui mateix, tenim negociadora (ens convoquen cada 3 mesos) i els únics punts que es tractaran són: Cobertures temporals, suport administratiu a les PAU i Concurs-oposició de l’oferta pública.\nNosaltres ja sabeu que seguirem el fil a veure què PAS-sA!\nQuè PASs - A - a la UAB (13/03/2017)\nUs volem informar de com estan actualment les negociacions i quins temes hi ha sobre la taula.\nDimarts, 7 de març, va haver-hi una assemblea conjunta de laborals i funcionaris per tractar 3 assumptes:\n- Votació sobre l’acord de formació lligat al calendari laboral 2017\n- Plus Campus\n- Calendari de mobilitzacions\nPer àmplia majoria es va votar a favor de signar l’acord de formació lligat al calendari laboral 2017, la qual cosa significa que ens donen 35h a canvi de fer una formació en els nostres llocs de treball: pluja d’idees, propostes de millora…. per substituir les iniciatives de millora que teníem en anys anteriors.\nSobre el Plus Campus només dir que sembla que la voluntat de l’Equip de Govern és pagar també als funcionaris (recordem que els laborals van guanyar la restitució del Plus Campus en un judici amb sentència ferma) i ho faran tant per a la restitució del dret com pels efectes retroactius des del 2012, el problema és trobar d’on treure els diners i com fer-ho. Sembla que l’única via legal per poder-ho fer és a través del complement específic amb la qual cosa el Plus Campus (uns 300 euros) quedarien prorratejats en la nòmina.\nSobre el calendari de mobilitzacions no es va concretar cap proposta, queda clar que ens hem de mobilitzar per recuperar molts drets i que hem d’anar tots a una, no ens podem dividir en grups segons les demandes de diferents col·lectius. Emplacem a la Junta de PAS-F a que faci una proposta de calendari de mobilitzacions al més aviat possible.\nTemes pendents que s’han de negociar i sembla que estem lluny d’arribar a acords:\n- Més grans de 60 anys. Es demana des de fa anys la reducció d’1 hora o la compactació de jornada. La resposta actual és un no rotund.\n- Oferta pública. No estem d’acord ni en el nombre de places, ni en el tipus de convocatòria, ni en voler acabar amb la promoció interna d’aquesta manera…\n- Estabilització dels interins. Sembla impossible de portar a terme amb 15 places d’oferta pública i amb la intenció de continuar en aquesta línia cada any.\nPer altra banda, també estem treballant amb la Unitat de Selecció el sistema de resultes pels propers concursos de C18, amb la possibilitat d’anar-ho extenent als nivells més alts. Això comportaria que en una única convocatòria es podrien resoldre les places de la convocatòria i en el mateix procés “les resultes” (vacants resultants de l’adjudicació directa).\nUs mantindrem informades i informats i us comunicarem el calendari de mobilitzacions tan aviat estigui definit.\nNosaltres ja sabeu que seguirem el fil a veure què PAS-sa.\nQuè PASs - A - a la UAB (23/01/2017)\nEl passat 17 de gener la Junta de PAS va convocar una assemblea per explicar als interins de la UAB la convocatòria d’oferta pública que ha publicat la UAB.\nAquesta convocatòria és de 21 places i la UAB vol que siguin 15 places per accedir a l’escala administrativa, 4 a l’escala de gestió i 2 a l’escala tècnica. Aquestes xifres, clarament insuficients, responen a la tasa de reposició del 2015 i és el que ha autoritzat la Generalitat. Recordem que actualment el col.lectiu d’interins auxiliars administratius de la UAB és d’unes 240 persones.\nLa Junta va explicar que demanarem que les 21 places es convoquin per accedir a l’escala administrativa, ja que les places de les escales de gestió i técnica volem que siguin per promoció interna i el número de places s’ajusti més a la realitat i a les necessitats actuals. L’únic benefici que podem treure d’aquesta convocatòria és la desaparició de l’escala auxiliar administrativa, en la qual a data d’avui queden només uns 13 auxiliars funcionaris de carrera, pels quals demanarem també unes oposicions per promoció interna.\nEl 19 de gener la Junta es va reunir amb l’Equip de Govern per negociar el procés d’oposició per a l’accés públic a l’escala administrativa.\nEstem estancats en la part prèvia al procés ja que tot just ahir se’ns va comunicar que ja no es poden treure més convocatòries només de promoció interna, sino que totes les convocatòries han de ser d’oferta pública i dins d’aquesta la proporció pot ser: un 65% de les places per a promoció interna i un 35% per oferta pública. Aquesta oferta pública pot ser concurs-oposició, on la proporció pot ser 80% per a la fase d’oposició i 20% per a la fase de concurs.\nHem de fer les consultes jurídiques corresponents i mirar de buscar una fórmula per tal de poder asegurar que els interins puguin anar passant a ser funcionaris de carrera i que pels funcionaris hi hagi una carrera professional per promoció interna.\nTenim molta feina per endavant i us continuarem informant.\nSeguirem el fil a veure què PAS-sa!\nQuè PASs - A - a la UAB (14/06/2016)\nAvui sento a parlar d’una convocatòria d’administrador/a de centre.\nTambé em diuen que ja està adjudicada però veig que el termini finalitza el 15 de juny per a la presentació de candidatures. Deuen estar equivocats penso: mai se sap a la UAB qui va a una plaça de lliure designació fins que hi ha la selecció. Perquè evidentment sempre es respecten els criteris d’igualtat, mèrit i capacitat!\nAixí que miro la convocatòria, una convocatòria on consten competències, bé, ens anem adaptant a models més moderns, entrem en època de canvis. Clar, mancaria demanar que s’acreditessin les competències però segurament això ja està previst i a les funcions li mancarien que es determinessin les tasques, però clar serien molts fulls a escriure i no estem per això. Home, i posats a demanar també m’agradaria que sortís que ha de ser una persona proactiva i amb capacitat d’empatia, no?\nEiii que no és una queixa això... perquè si anem a l’article 13 de l’EBEP podem llegir en l’apartat 3 com els avaluaran. I evidentment es fa i si no acompleixen es prenen mesures, sense cap mena de dubte, no?\nM’animo a seguir llegint convocatòries i arribo a la de borsa d’auxiliars interins. Iupi!!! Igual les places vacants i els departaments on la gent està saturada tindran suport per fi. La felicitat no em dura gaire.\nUna persona que es presenti a les proves per una “borsa” d’interins ha de tenir com a requisit obligatori el nivell C de català. O el té o no participa. I que me’n dieu de llengua estrangera? Significa el 10% de la nota final. Mínim B1 (nivell 3) dels idiomes anglès, francès, italià o alemany. Recordem que un auxiliar administratiu està en la categoria C2 (després d’un A1, A2, C1).\nPer un administrador de centre és una competència. Si no el té.. es pot presentar igual. A un administrador de centre no se li exigeix cap tipus de nivell d’anglès, només se li valora. Això sí, a nivell B2.1, és a dir, un nivell 4 quan a un auxiliar se li demana un mínim de nivell 3. Evidentment no es publica com i en quant se li valora. Un administrador de centre no té cap nivell per sobre.\nAleshores és difícil justificar la diferència salarial: 19.431,32 € per un auxiliar interí, 53.666,62 € per un administrador.\nI, evidentment, l’auxiliar interí serà avaluat només pel cap superior i només arribarà a personal l’avaluació del cap. Si se li acut, queixar-se, tranquils, en la nostra bona gestió de les persones se’l traslladarà ràpid.\nEn fi, seguirem el fil a veure què PAS-sa!\nQuè PASs - A - a la UAB\nDimecres, 18 de novembre va tenir lloc una reunió de la Comissió Negociadora per tractar com a únic punt de l’ordre del dia: la convocatòria de les oposicions a les escales A1, A2 i C1.\nJa s’han començat a posar en marxa alguns tribunals de selecció (trasllats i promocions) de l’escala C1. En els propers dies sortirà la convocatòria d’un tribunal de 3 places de secretària de direcció C22 i tres convocatòries de C21 (3 places en l’àmbit de GA, 3 places de serveis diversos i 1 plaça a Sant Pau).\nLa Gerència ha posat en un únic paquet les oposicions a l’escala Administrativa (C1) amb les oposicions a les escales A1 i A2, tot i que en el mateix paquet ha diferenciat a l’hora de treure les convocatòries de trasllats i promocions ja que mentre les de l’escala C1 surten abans o paral·lelament a les oposicions, les de les escales A1 i A2 sortiran després, per poder-les assignar de la manera que creguin més oportuna.\nLa Junta no va estar d’acord amb la proposta de convocatòries de les escales A1 i A2 i va presentar al dia següent una contraproposta, tot i que continuava afavorint la gent que ja ocupa les places, però al menys donava opcions a altres candidats.\nVa haver una segona reunió divendres 20 de novembre en la qual es van apropar postures i de la qual ha sortit un acord. Hem de dir que la proposta final és clarament beneficiosa per als gestors interins en quan a baremació i puntuació en la primera fase de concurs (per funcions de l’escala de gestió i per coordinació d’equips), tot i que també dóna opcions a altres candidats de l’escala administrativa (per funcions administratives, cursos de formació i titulació superior a la requerida). En la segona fase, que és la fase d’oposició, creiem que les possibilitats són més igualitàries per tothom (test psicotècnic, prova amb supòsit pràctic, nivell C de català, certificat de tercera llengua amb un nivell B1 com a mínim i entrevista per competències no eliminatòria).\nDes d’ADT creiem que aquesta no hauria de ser la manera de promocionar-se dins la funció pública. Comparem els interins auxiliars que tenim a la UAB amb els gestors “interins”. En primer lloc, volem deixar clar que tampoc és just posar dins el mateix sac els C/B (persones que han tingut la sort (o no) que la seva plaça fos considerada de gestió i reclassificada) amb la gent als quals se’ls ha fet un encàrrec de funcions “a dit” i com que ja no es podia allargar més en el temps aquesta figura temporal, han acabat sent gestors interins.\nGESTORS INTERINS O AMB ENCÀRRECS DE FUNCIONS\nAuxiliars interins: Provenen d’alguna llista amb criteris de selecció\nGestors interins o amb encàrrec de funcions: No provenen de cap llista\nAuxiliars interins: Han passat alguna prova o procés\nGestors interins o amb encàrrec de funcions: No han passat cap prova ni procés\nAuxiliars interins: No cobren per les places que ocupen\nGestors interins o amb encàrrec de funcions:Cobren per les places que ocupen\nAuxiliars interins: No cobren per fer tasques superiors\nGestors interins o amb encàrrec de funcions:Cobren per fer tasques superiors\nAuxiliars interins: No tenen accés a la majoria de cursos de formació\nGestors interins o amb encàrrec de funcions:Tenen accés a cursos propis de l’escala de gestió\nAuxiliars interins: En les oposicions han de competir amb milers de persones de fora\nGestors interins o amb encàrrec de funcions:En les oposicions no han de competir amb gent de fora\nAuxiliars interins: En les oposicions han de competir entre ells i no amb la resta de la plantilla\nGestors interins o amb encàrrec de funcions:En les oposicions tenen avantatge a l’hora de competir amb la resta de la plantilla\nA la UAB les figures temporals (comissions de serveis, encàrrecs, interinatges de gestió…) mai han estat temporals sinó una forma encoberta de promocionar-se. I amb això no podem estar d’acord. No podem permetre que la majoria de la plantilla de la UAB no tingui accés a aquests “privilegis” i que a sobre, després hagin de ser un benefici a l’hora de puntuar de cara a unes oposicions. En unes oposicions obertes, tot i ser més dures són igual de dures per tothom. En unes oposicions restringides el que es permet és tenir més avantatges els de dintre respecte els de fora, però mai hauria de ser entre els de dins, vulnerant els principis d’igualtat, mèrit i capacitat.\nLes oposicions a l’escala C1 seran sense fase de concurs i tantes places com auxiliars hi ha ara a la UAB (90 places). Una primera fase amb un curs d’unes 40 hores per preparar la segona fase, que serà un cas pràctic.\nAvui s’ha presentat l’acord a l’assemblea.\nSeguirem el fil a veure què PAS-sA\nTot i que fa més d'un any, des de la secció sindical d’ADT volem fer un balanç d’aquest primer any de mandat de la nova Junta de PAS-funcionari. Com ja sabeu, ADT era la primera vegada que es presentava i vam treure 2 delegats.\nS’han constituït diferents comissions de treball i hem de dir, que ara un any després, fem un balanç positiu del funcionament de la JPF, tot i que alguns aspectes organitzatius són clarament millorables.\nSobre les negociacions amb Gerència i RRHH hem de dir que el balanç no és gens positiu. En un any només s’ha signat un acord (sobre les enquestes electròniques) i el manual de gestió horària que tot i que incorpora les retallades de la Generalitat conté algunes millores.\nHi ha un munt de propostes sobre la taula per negociar, però sembla ser que no prosperen:\nJubilació parcial per al majors de 60 anys\nOposicions a l’escala auxiliar per consolidar els interins\nOposicions a l’escala administrativa per promocionar els actuals auxiliars\nAcord polivalència SI amb efectes retroactius\nOptimització en la utilització del saldo flexible en períodes especials i vigílies de festius\nAjuts de matrícula\nPosada en marxa d’un Projecte de millora en la salut laboral dels treballadors de la UAB\nValorem molt negativament la resolució final d’assumptes tals com:\nConcilia/reduccions de jornada\nDesitgem que la plataforma que ha presentat la Junta de Personal Funcionari, ratificada pel PAS-f en les assemblees del 30 de juny i de l’1 de juliol, la Gerència estigui per la labor de negociar-la.\nLes darreres informacions apunten a la no aprovació per part de la Direcció General d’Universitats del capítol 1 pressupostat per al 2015, per tant, això implicaria noves retallades i complicaria la consecució de nous acords que impliquin millores econòmiques.\nGràcies pel vostre suport. Nosaltres seguim treballant amb forces renovades.\nI ja sabeu a veure què PAS-sa\nAvui mateix la Generalitat de Catalunya ha publicat el DECRET 48/2014, de 8 d'abril, pel qual es modifica el Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat.\nPodeu consultar-lo aquí: http://pagines.uab.cat/adt/sites/pagines.uab.cat.adt/files/Decret_48_2014.pdf\nNosaltres farem el seguiment a veure què PAS-sa\nDoncs, passa, que al maig d'aquest any tindrem eleccions sindicals del PAS funcionari, el que vol dir que a finals de febrer començarà el procés electoral.\nJa sabeu que darrerament i més concretament des del mes de setembre, no s’ha tornat a celebrar cap plenari de la Junta a causa de discrepàncies internes, la qual cosa creiem que és inacceptable i va en contra dels interessos del PAS.\nCom ja sabeu ADT és una secció sindical nova a la UAB, amb representació a diversos ajuntaments i empreses de la província de Barcelona, i volem estar a la UAB amb força i empenta perquè creiem que podem aportar moltes idees i sobretot molts fets.\nVolem renovar, treballar, representar, negociar i escoltar les vostres veus.\nAl llarg d'aquests dos anys hem anat fent molta feina i recollint les vostres inquietuds i aportacions. Per això, pensem que estaria bé que forméssiu part d'aquest nou projecte i ens feu arribar les vostres idees.\nÉs per això que us animem a participar!!!.\nUs enviem un díptic que esperem que sigui del vostre interès: Per què ser candidat/a a ADT?\nI com sempre, seguirem a l'aguait a veure què PAS-sa.\nQuè PASs - A - Propostes 2014\nDarrerament, i mentre la resta de seccions sindicals i de membres de la Junta es dediquen a barallar-se, desacreditar-se mútuament i a bloquejar el funcionament de la Junta, des d’ADT ens hem dedicat a treballar propostes, reunir-nos amb l’equip de govern i properament esperem fer-ho amb la nova gerència per tal de poder continuar treballant pel bé de totes i tots.\nHem fet una proposta de calendari laboral 2014, estem treballant en diverses propostes de Selecció ja que la normativa ha canviat i s’estan reactivant els concursos (ho fem juntament amb un membre de CCOO i un membre d’UGT que sóm les 3 persones que formem part de la comissió de selecció de la JPF), estem revisant l’organigrama i plantilla de la UAB que està molt obsolet i des de l’equip de govern hem rebut una proposta per crear equips de treball entre Gerència-Equip de Govern i les seccions sindicals de la UAB per desencallar temes i actualitzar d’altres com són: l’estabilització dels interins, la funcionarització del PAS laboral, la carrera professional, el vot electrònic per les assemblees, la conciliació i la reducció de jornada a partir dels 60 (?) anys.\nValorem molt positivament totes les iniciatives de tirar endavant i de continuar treballant i des d’ADT el que demanem és seny en els moments que estem patint. Ara és quan hauríem d’estar tots més units i lluitar per recuperar els drets que teníem. La imatge que s’està donant de la Junta davant de tots els estaments és patètica.\nSi teniu idees, propostes o crítiques constructives, no dubteu d’enviar-nos-les. Mirarem de fer-les arribar allà on calgui.\nDe tot plegat, seguirem el fil, a veure què PASs-A\nQuè PAS-s-A a la UAB. Jornada de la setmana vinent (juny!!!) i control horari\nEstem esperant que es signi alguna mena d'acord sobre la jornada intensiva que alguns/es tindran la sort de poder gaudir a partir del proper dilluns 1 de juny, d’altres, estaran supeditats a les famoses necessitats dels serveis i a les voluntats dels seus caps.\nTothom podrà fer mitja hora menys des de l’1 de juny fins al 13 de setembre, però el que no podrà fer tothom que tingui horari partit és compactar la jornada, això només ho podrem fer tots i totes al juliol.\nSobre hores d’entrada i sortida, així com flexibilitats i presències obligades estem a l’espera que se signi l’acord (o no) perquè ens comuniquin oficialment aquests detalls tan importants, tenint en compte que estem a quatre dies per a poder començar.\nTambé haurem de suportar durant un dies qui es penja la medalla amb els grans avantatges que suposa aquesta gran jornada i l’agraïment que hem de professar per aconseguir aquesta fita. Què no us enganyin. Això suposa per a la UAB 23 hores per treballador/a. Quan ens van aplicar el nou horari la UAB ens va endossar 146 més.\nA més, a la Generalitat aquest horari fa anys que s’aplica i a d’altres universitats també. Manquen quatre dies i aquells que tenen fills, per exemple, no saben encara si poden fer la jornada compactada, com s’han d’organitzar, en fi, això sí, mostrem-se agraïts oh ments pensants! per aquest regal meravellós que suposa un 15% del que ens van treure només fa cinc mesos.\nD’altra banda continuem demanant explicacions, a les que ningú respon, sobre el tema dels marcatges però amb la resposta de “el Gerent fitxa” del Vicerector de Relacions Institucionals i Territori sembla que ja queda tot aclarit. Per què alguns volen continuar amb els greuges comparatius? Què s’ha d’amagar?\nNosaltres ja sabeu, que seguirem el fil, a veure què, PAS-s-A\nQuè PASs - A - Calendari laboral 2013\nQue falten menys de 8 dies laborables per acabar l’any i encara no sabem com quedarà el calendari laboral del 2013 ni la jornada i horari que haurem de fer ni com l'haurem de fer.\nHem esperat un temps més que prudencial, abans de dir res, per veure si des de gerència, equip de govern o òrgans unitaris es feia arribar al PAS alguna proposta de les que s’estaven negociant sobre calendari laboral, jornada, horaris etc… però l’únic que hem rebut han estat diversos correus de totes les parts sobre desaparició de rellotges, obligació de fer incidències, aparició de rellotges, recomanacions i ordres sobre fitxar o no fitxar, convocatòries de concentracions etc… i tot això ens sembla ja una pressa de pèl.\nEls òrgans unitaris ens van dir que no tornaríem a fitxar fins que s’arribés a un acord o es tanqués una negociació i l’equip de govern ens va dir que ara fitxaria tothom inclosos tots els caps i la gerència. També l'equip de govern es va comprometre en una reunió negociadora a que des de gerència no sortiria cap més comunicat sobre haver d’introduir les incidències i que es citaria als/les administradors/es i caps d’àrea per informar-los sobre això, però veiem que la gerència va per lliure perquè no ha estat així. Després de tot això ara estem igual que fa dos mesos per no dir pitjor.\nPer què ningú fa arribar les propostes i contrapropostes que s’estaven treballant i negociant? Per què ara que tornem a fitxar (això sí, només els mateixos que abans) sembla que s’han aturat les negociacions? Per què l’equip de govern citava les diferents seccions sindicals per separat (“divide y vencerás”) i després no s’avançava a les reunions negociadores? Per què a les assemblees s’informa però no es consulta?\nTristament sembla que només podem esperar una nova ordre de gerència, una aplicació unilateral del calendari laboral i un nou gol als òrgans unitaris ...\nNosaltres ja sabeu que, seguirem el fil, a veure què PASs-A\nQuè PASs - A - Tornem a les IT's (23/07/2012)\nLa setmana passada es va publicar el Real Decreto-ley 20/2012, de 13 de julio, de medidas para garantizar la estabilidad presupuestaria y de fomento de la competitividad (14/07/2012) i després Corrección de errores del Real Decreto-ley 20/2012, de 13 de julio, de medidas para garantizar la estabilidad presupuestaria y de fomento de la competitividad (19/07/2012).\nPodeu consultar-los al nostre web: http://pagines.uab.cat/adt/content/normativa (punts 14 i 15).\nSi consulteu l’article 9 podreu comprovar que a partir d’ara el descompte per ITs (excepte en casos d’intervencions quirúrgiques on es percebrà el 100% del sou) serà el següent:\n- Els 3 primers dies de baixa es cobrarà només el 50% del sou\n- Del dia 4 al 20 de baixa es cobrarà el 75% del sou\n- A partir del dia 21 de baixa es cobrarà el 100% del sou.\nAquestes modificacions no afecten les baixes anteriors al 15 de juliol (Disposició transitòria primera).\nTambé diu que: “Cada Administración Pública podrá determinar, respecto a su personal, los supuestos en que con carácter excepcional y debidamente justificados se pueda establecer un complemento hasta alcanzar, como máximo, el cien por cien de las retribuciones que vinieran disfrutando en cada momento. A estos efectos, se considerarán en todo caso debidamente justificados los supuestos de hospitalización e intervención quirúrgica”.\n“La presente disposición surtirá efectos en los procesos de incapacidad temporal que tengan inicio transcurridos tres meses desde la entrada en vigor de esta norma”.\nO sigui a partir del 14 d’octubre d’enguany.\nLa gerència va informar els caps la setmana passada en una reunió ordinària (no especialment convocada per parlar d’això) però una vegada més no informa als treballadors i treballadores. Suposem que el gerent farà un comunicat 3 dies abans de realitzar el primer descompte. Exigim saber sila UAB té previst negociar alguns supòsits, a part de les intervencions quirúrgiques, on la llei diu que es podrà cobrar el 100% del sou.\nEn el mateix Reial Decret podeu llegir a l’article 2 tot allò referent a la desaparició de la paga extra de Nadal. Segons han informat des de la Generalitat, com als funcionaris de Catalunya ja se’ns va retallar un 5% de tot el primer semestre a la nòmina de juny, al desembre se’ns farà una regularització de sou tenint en compte aquesta retallada prèvia.\nDemanem als òrgans unitaris que exigeixin a la gerència que comuniqui al PAS de manera immediata i de forma clara i concreta com i quan pensen aplicar totes aquestes mesures noves. I estaria bé què, seguint el model dela UPC, se’ns fes saber a cadascun de nosaltres què cobrarem al desembre.\nMalgrat les notícies, aprofitem per desitjar-vos unes bones vacances.\nQuè PASs - A - Jornada 37,5 hores. Assemblea PAS, 11 de juliol, 13 hores (10/07/2012)\nCom ja portàvem temps anunciant-vos, tot i que ens hagués agradat equivocar-nos, ja tenim aquí la jornada nova: 37,5 hores/setmanals.\nDijous passat a la Comissiód'Economia i Organització es va debatre molta estona sobre el tema d'horaris del PAS.\nEl Gerent, la Vicerectora d'Economia i d'Organització i el Vicerector de relacions institucionals i territori van dir que aquesta mesura els és imposada i per tant, volen que s'obri un període de negociació real i que la voluntat és la de facilitar al màxim l’acompliment de la nova jornada, entre d’altres també reconeixen que correm el risc que amb la prolongació de la jornada també tingui la UAB més despeses derivades (llum, calefacció, aire condicionat, etc).\nDivendres va haver una primera reunió entre Comitè, Junta i Gerència que va ser negativa. Malgrat tot, el Comitè d'Empresa i la Junta de PAS funcionari han convocat una assemblea informativa la qual cosa celebrem.\nNosaltres animem tots els treballadors i treballadores a participar en l'assemblea que tindrà lloc dimecres, 11 de juliol, a les 13.00, doncs entenem que és un tema que afecta tothom i som tots -i totes- que hem d’expressar el nostre sentir. Si no podeu assistir, feu arribar a través dels vostres representants les vostres aportacions o les vostres inquietuds.\nCreiem que és un tema de prou importància perquè tothom es pronunciï. Si no ens impliquem per buscar un possible acord que ens permeti conciliar, no tenim massa argument per queixar-nos després.\nParlant amb els treballadors i treballadores de diferents àmbits han fet un plantejament de: horari de 8 a15 i una tarda cadascun per tal de cobrir el servei. Se'ls ha denegat. Horari de 8 a15 i una/dues tarda/es pactada/es per a tots els integrants de l'equip. També se'ls ha denegat perquè no hi havia prou cobertura (serveis centrals). I així un llarg etcètera en el que s’argumenta que no es poden establir precedents, que hi ha horaris que no poden ser...\nAixí doncs, no entenem massa bé que vol dir "tenir voluntat negociadora" per una "mesura imposada" i el que sí volem és que es debati el millor per a tot el PAS doncs entenem que el que es negociï ara, condicionarà els horaris i la vida personal del futur.\nBé ja sabeu que nosaltres seguirem el fil, a veure què PASs-A\nQuè PASs - A - El gerent reenvia: la UPC avisa que pagarà tard la nòmina de juny i només el 70%. És un avís o una informació? (27/06/2012)\nDoncs que avui el gerent ha enviat a les administracions de centre, àrees i oficines un correu electrònic que sincerament no hem entès.\nUs l'annexem al final d'aquest escrit per tal que vosaltres mateixos pugueu treure les vostres pròpies conclusions. Què després ens acusen d'incendiaris i poc prudents!\nDeixada de banda l'estupefacció que produeix el correu se'ns acudeixen les preguntes següents:\n1. Està dient al personal de la UAB que a falta de tres dies NO COBRAREM el que ens toca?\na) Si és que no cobrarem, mireu amb una còpia i enganxa s’estalvia redactar el seu propi correu.\nb) Si és que sí cobrarem, quin sentit té el correu? Posar la por al cos? Terror al personal? O fer-nos veure que aquí ens gestionem bé i "arribem a final de mes"? Traiem pit davant el rector?\n2. Vol dir-nos el senyor Gerent que hem treballat tot el mes i que no el cobrarem sencer?\n3. Tornem un altre cop a la jugada de quan falten tres dies per finalitzar el mes ens avisen que no cobrarem el que ens toca?\n4. Perquè no explica el senyor gerent que si no haguéssim generat 19 milions d'euros de dèficit tindríem més marge de maniobra quanla Generalitat no compleix amb els pagaments?\nDoncs bé, fem-li la volta al correu.\nEl senyor gerent ha vist la postdata?\nEl servei de personal de la UPC enviarà a TOTS els treballadors i treballadores informació "personalitzada a cada treballador" de com li afecta. Val a dir també que el pla de viabilitat dela UPC se li ha enviat a tots i cadascun dels seus treballadors i treballadores. I aquí? Què amaguem? O pitjor, potser ni tenim un pla.....\nAnem a l'encapçalament.... el correu l'envia el rector a "cada persona". No som aquí prou "persones" que hem de dependre que el cap faci arribar la informació o no?\nEns comparem només quan les coses van maldades .... i quan van bé, què fem?\nCORREU DE LA UPC REENVIAT\nUs reenvio el correu que el rector de la UPC ha enviat avui al seu personal.\nSantiago Guerrero Boned\nFecha: Tue, 26 Jun 2012\nDe: Rector/UPC <rector@upc.edu>\nResponder a: Rector/UPC <rector@upc.edu>\nCC: pas@ldist.upc.edu, pdi@ldist.upc.edu\nCom ja us he anat informant aquests darrers mesos, la situació econòmica dela Universitatés força complicada.\nEl passat divendres dia 22,la Generalitat ens va comunicar que la transferència corresponent al mes de juny no ens serà transferida el dia 25, com és habitual, sinó el 29, i que no podrà cobrir l’import total de nòmina més paga extra. Inevitablement, això ens repercutirà de la manera següent:\no L’ingrés en els vostres comptes no serà efectiu fins primers de juliol, aproximadament entre els dies 2 i 5.\no L’import que rebreu en aquesta data suposarà només el 70% del total líquid que us correspon per nòmina del mes de juny més paga extra.\no El 30% restant us serà ingressat tan bon punt disposem de l’acord del Govern dela Generalitatque ens permeti fer efectiva la pòlissa de tresoreria que hem estat negociant darrerament amb una entitat financera. Això serà, previsiblement, a mitjan juliol.\nDe cara als mesos de juliol i agost, aquesta pòlissa de tresoreria, que ja tenim concedida, ens assegura el cobrament del 100% de la nòmina. Val a dir, però, que persisteix la situació de risc d’uns dies de retard en el seu cobrament, en tant la Generalitat no ens asseguri que realitzarà la transferència dins dels terminis habituals.\nLamento sincerament les actuals circumstàncies que ens obliguen a aplicar aquestes mesures excepcionals i el poc temps d’anticipació amb què us ho fem saber. Malauradament, la Universitat no es pot sostraure a les circumstàncies macroeconòmiques que incideixen en les finances de les administracions públiques, i que, agreujades per la situació de deutes que aquestes mantenen amb la universitat, acaben malmeten la nostra tresoreria.\nNo dubteu que tot l’equip de direcció estem treballant fermament i ho seguirem fent per tal de frenar aquesta situació.\nNOTA: En breu termini, el Servei de Personal us farà arribar informació personalitzada sobre l’aplicació d’aquests percentatges, així com de la repercussió de la disminució del 5% en cada una de les vostres nòmines.\nQuè PASs - A - JORNADA I HORARIS (31/05/2012)\nS'ha publicat el decret 56/2012 on està tot el contingut sobre jornada i horaris. El teniu publicat a l'apartat normativa, punt 11.\nQuè PASs - A - JORNADA I HORARIS (30/05/2012)\nDisculpeu que aquesta setmana us tornem a envair però hi ha un fet especialment rellevant: el Govern de la Generalitat va anunciar ahir mateix un decret amb l'excusa d'afavorir la conciliació de la vida personal i laboral, tot garantint un nivell òptim dels serveis públics, això sí i a on es tracta el tema de la Jornada i Horaris de manera contundent.\nDoncs a ADT creiem que hores d’ara a la Gerència de la UAB estan la mar de contents!. Un problema menys.\nEl Gerent ens deu estar preparant una instrucció en la que determinarà quin horari farem a partir d’ara. Sense més.\nI ens endossarà la mateixa proposta del decret. Sense més esforços, sense protestar i sense oposar-se a res i evidentment, sense negociació. Visca l'autonomia universitària!\nCom sempre en els darrers temps. Confiem que avisin amb temps suficient per tal que el PAS pugui, almenys, organitzar-se i encara gràcies!\nPodeu consultar l'avançada del decret al nostre web : http://Pagines.uab.cat/adt Apartat Normativa (punt 10)\nQuè PASs - A - HORARIS, IT's, REDUCCIÓ SALARIAL (29/05/2012)\nA banda de les eleccions a Rector passen altres coses ala UAB de les que la Gerència no vol que se'n parli massa.\nCom ja us vam anunciar la nova jornada es vol començar a aplicar a partir de setembre i serà sobre el còmput anual de 1582 hores i no sobre les 1633h que deien en un principi.\nEncara no hem vist cap proposta de horaris nous: ni dela Gerència, ni de RRHH, ni de la Junta de PAS-F, ni del Comitè d'Empresa ni de cap altra secció sindical.\nPer altra banda, estigueu preparats pel descompte que ens aplicaran a la paga extra de juny. La retallada de sou que un principi havia de ser del 3% finalment serà del 5% i l’aplicaran de la manera següent:\n- A la paga de juny tot el 5% corresponent al primer semestre\n- A la paga de desembre tot el 5% corresponent al segon semestre\n- A partir de l'any vinent prorratejat cada mes\nFinalment s'aplicarà també al PDI-F, tot i que només en aquells conceptes en els quals la Generalitat tingui competències.\nAl capítol VI se li descomptarà prorratejat per mesos.\nEsperem que aquesta vegada la gerència informi amb temps suficient a tots els treballadors i treballadores i no 3 o 4 dies abans de cobrar la paga extra, com els va passar a les persones que estaven de baixa per malaltia amb els descomptes per les ITs.La Gerència no va tenir la valentia d'ajornar la mesura.\nUs convidem a visitar el nostre web, on podreu trobar a l'apartat normativa (punts 8 i 9 els acords sobre IT del PAS Laboral i PDI laboral).\nTambé setmanalment, incorporem documents nous que poden ser del vostre interès http:pagines.uab.cat/adt\nQuè PASs - A - BAIXES PER INCAPACITAT TRANSITÒRIA (BAIXES PER IT) (02/05/2012)\nDilluns, 23 anunciàvem en el nostre comunicat que la UAB estava disposada a descomptar el 25% del sou en aquelles persones que portaven tres mesos de baixa per incapacitat laboral (baixa per malaltia comuna).\nResulta que ja fa dies, la Gerència es "va adonar" -al cap d'un mes!- que efectivament el decret 5/2012 ens és d'aplicació i que aquesta mesura entrava en vigor el dia de la publicació del decret (24/03/2012).\nDoncs molt bé, dijous 26, la Unitat de Nòmines va comunicar a les persones funcionàries, que (gràcies a la falta de rigor d'haver comunicat la mesura als treballadors i treballadores després d'un mes!), al cap de 4 dies, se'ls descomptaria de la nòmina aquest 25% amb caràcter retroactiu.\nAquesta mesura se li ha notificat als caps, a la Junta .... i resulta que a les persones interessades se'ls ha notificat quan falten 4 dies per cobrar la nòmina.\nAlgú ha pensat que darrera una baixa hi ha una malaltia? I que una malaltia de més de tres mesos no és un mal menor? Com és possible que permetem aquest atac?\nFinalment divendres 27, la secció sindical CCOO fa arribar unes primeres informacions. Els felicitem. Ara només queda que els òrgans unitaris (Junta de PAS funcionari i Comitè d'Empresa) es pronunciïn i tinguin en compte els treballadors i treballadores.\nQuè PASs - A - INFORMACIONS (20/04/2012)\nUs passem la informació que hem rebut, per part de les nostres caps, de la reunió que han mantingut amb gerència. Volem agrair la rapidesa amb la qual ens convoquen a tots i totes els treballadors i treballadores dels seus àmbits per mantenir-nos puntualment informats. Volem compartir aquesta informació amb la resta del PAS, ja que de moment cap òrgan unitari està informant.\n- Fins el moment, s’han presentat 3 candidatures a Rector/a\n- La UAB va tancar el 2011 amb 19M de dèficit\n- Les taxes de matrícula augmentaran fins a un 60%\n- Les baixes IT de durada superior a 3 mesos començaran a cobrar només el 75% del sou\n- Retallades de sou del 3% en tots els conceptes per PAS-f i PAS-l. El PDI-funcionari no es veu afectat per aquesta mesura i la Generalitat té intenció de no aplicar-la tampoc al PDI-laboral. Pel Capítol VI volen fer un descompte del 6% en la paga de juny (sobre les percepcions de gener-juny) i després en la paga de desembre fer una regularització del descompte aplicat.\n- No aplicaran el 15% de retallada als interins perquè no afecta a la UAB\n- Jornada i Horaris:\no Des de RRHH no han fet encara cap comunicació perquè fins al juny no tindran la resolució oficial sobre el nou còmput anual d’hores. S’han de fer 37,5 hores de promig a la setmana, però el còmput anual segons el Govern Central hauria de ser de 1633 hores i segons la Generalitat de 1582 hores. La diferència està en fer el còmput sobre les setmanes efectives de treball o sobre totes les setmanes de l’any.\no Començaran a aplicar l’augment de jornada al setembre tot i que encara no tenen definides les noves tipologies d’horaris. Està encara per confirmar l’augment de mitja hora al juliol.\no Estudien possibilitats d’ampliar la flexibilitat al màxim i inclús poder tenir dies de regularització amb el flexible sobrant. No se sap encara que passarà amb els dies de regularització d’aquest any 2012, a data d’avui són vigents però potser si apliquen la nova llei només ens correspondrien els dies EBEP i encara s’ha de veure com queda el còmput final d’hores per aquest 2012.\no Esperem haver aclarit alguns dubtes i rumors que corren.\no Continuarem informant de seguida que tinguem alguna novetat d’alguna fonts oficial.\nQUE PAS-A AMB LES PROPOSTES DE JORNADA I HORARIS\nAquests dies, molta gent es pregunta què passa amb la jornada laboral i amb els horaris.\nÉs cert que la jornada passarà a ser de 37,5 hores, tot i que ningú ens ho ha comunicat oficialment. Sembla que la cosa començarà a imposar-se a partir de l’1 de setembre però potser tindrem una avançada al juliol. Durant el mes de jornada intensiva haurem de fer mitja hora més sobre l’horari que fem ara, però quin horari farem al setembre?\nHi ha col·lectius que en els seus llocs de treball s’han ajuntat per fer propostes d’horaris i volen presentar-les a RRHH a través dels seus caps. Bona iniciativa.\nPerò no haurien de ser els òrgans unitaris de representació del PAS qui fessin aquesta tasca? Com que no han presentat cap proposta al PAS, ni han informat de res, ni han demanat l’opinió de ningú (visca l’assemblearisme i la democràcia) el més lògic, doncs, és que cadascú vagi a la seva. El més greu és adonar-nos de perquè la gent porta les propostes directament als seus caps i/o a RRHH i no als òrgans unitaris, simplement perquè no confien en aquests.\nNo els hi falta raó i els hi sobren motius.\nLa Junta de Personal Funcionari està més preocupada i enfeinada boicotejant i vetant la nostra secció sindical que no pas ocupant-se dels problemes reals i immediats del PAS ni escoltant la veu dels treballadors i treballadores. Potser és més prioritari canviar el reglament de la Junta per mirar de mantenir-nos al marge que no pas presentar i escoltar propostes sobre les condicions de treball del personal.\nA ADT l’únic que desitgem és treballar i la nostra voluntat és la de presentar una proposta tant a la Junta com a RRHH, on volem que es recullin les inquietuds de tots els treballadors i treballadores. De moment us adjuntem la que ens ha fet arribar un col·lectiu de personal laboral perquè li doneu una ullada. Esperem les vostres aportacions.\nPels horaris continuats de tarda, de 8 a 3 i les reduccions de jornada amb compactació, augmentar la jornada i la flexiblitat mitja hora.\nPer l’horari majoritari de 9 a 5, i que molta gent vol mantenir per poder portar els nens a l’escola, hi hauria dues opcions com hi ha ara:\n- Entrada de 8 a 10h\n- Sortida de 16 a 18,30h\n- Dinar mínim 30’ i màxim 1,30h\n- Sortida 4 dies de 15 a 16h i 1 dia pausa per dinar de 14 a 15h (mínim 30’)\n- 1 tarda amb flexibilitat de 15 a 19h (mínim 1 hora de presència obligada)\nUs annexem una taula amb un dels exemples que ens han fet arribar i on podeu posar els exemples que se us acudeixin i la taula anirà fent els càlculs.\nQUE PAS-A AMB LES ELECCIONS A RECTOR.\nEn aquests moments, la importància de les eleccions a Rector/a estan copsant tot el panorama d'actualitat de la UAB i properament els òrgans unitaris s'entrevistaran amb els possibles candidats per veure que ens "ofereixen" i així fer un suggeriment de vot a la resta de membres del PAS.\nMentrestant que PAS-A veritablement a la UAB? S'està coent l'aplicació de les mesures que proposa la Generalitat per als funcionaris als seu servei entre les que inclou el personal de les universitats i, per tant, AFECTA la UAB.\nAixí que mentre la Gerència treballa documents on ens cauran les 37,5 hores /setmanals, no saben quina jornada anual haurem de fer, què passarà amb els permisos de nadal i setmana santa, ni quin serà l'horari i flexibilitat que s'aplicarà.... els òrgans unitaris veuen "prioritari" veure què passa amb els candidats a rector/a i que sàpiguen que el PAS "existeix" i que és "visible".\nDoncs molt bé, la Gerència "avisa" a través dels seus administradors i caps que faran un "assaig" de perllongament de la jornada a partir de juliol amb la jornada intensiva, que l'aplicació de la jornada nova vindrà amb el nou curs i la Junta de PAS funcionari diu que "no reconeixerà una altra jornada més que la de 35 hores".\nEn fi, que està molt bé.... senyors candidats a rector i candidata a rectora... nosaltres només els fem una petició: doni'ls-hi hora ràpid per tal que un cop acabada la reunió es puguin posar a treballar aviat en les condicions de treball dels membres del PAS funcionari, que a alguns se'ls ha oblidat perquè van ser escollits.\nSeguirem el fil.... a veure què PAS-A


BARÇA B 4 - NÀSTIC 0\nEls granes han perdut aquest passat dissabte i sota la pluja constant, per 4 a 0 davant el Barça B de Luis Enrique. El partit ha estat controlat pels blaugrana, que des del primer moment han anat a pel partit i això ha donat fruit a que els dos Jonatans del Barça B (Jonatan Dos Santos i Jonatan Soriano) marquessin 2 gols cadascún donant els tres punts pel seu equip. En canvi els granes, han patit el joc local i la pluja, que els ha fet passar moments d’apurs i encara més amb el segon gol passada la mitja hora de partit.\nA conseqüència d’una bona jugada de l’exgrana Edu Oriol i Nolito, aquest últim va cedir la pilota al jove Dos Santos i sense pensar-ho i trobant-se a l’interior de l’àrea va acabar enviant la pilota al fons de la xarxa obtenint l’1 a 0 al minut 16.\nVeient que la reacció era encara poSsible, els granes van desaprofitar una gran ocasió dos minuts després del gol local, on Gerardo Noriega anant-se sol de la defensa blaugrana, va acabar enviant la pilota fora directament.\nPerò els blaugranes seguien amb el seu joc i al minut 33, en una jugada assajada amb un centre de corner de Nolito, la va rebre J.Soriano i des de fora l’àrea va engaltar un potent xut que va acabar a l’interior de la porteria Rubén Pérez, on el porter grana no va poder fer res per evitar-ho.\nAquest gol va ser com un gero d’aigua freda (acompanyat de la pluja) pels homes de J.C. Oliva, ja que complicava encara més les coses veient el potencial i el joc del rival.\nI a deu minuts del descans els locals van intentar sentenciar, però finalment Sergio Diaz va acabar refusant el perill, després que ho intentés Alcantara i Edu Oriol.\nS’arribà al descans amb la sensació d’un Nàstic que havia de fer canviar les coses per poder capgirar el complicat marcador amb el 2 a 0, davant d’un Barça B superior.\nLa represa va ser una continuitat i en només 3 minuts, Dos Santos va acabar d’enfonsar les esperances tarragonines anotant el 3-0 després d’una bona jugada per banda Ezquerra d’Alcantara.\nAmb el 3 a 0, els granes només necessitaven un miracle per poder aconseguir algun punt del Miniestadi. La primera ocasió dels granes, en aquest segon temps va ser de Felipe Sanchón, al minut 53, que va intentar sorprendre al porter local.\nPerò, la sort no estava a favor dels granes, i al minut 53, Raúl Fuster va causar un penal a Montoya on J.Soriano no va perdonar i va acabar anotant el 4 a 0 definitiu.\nEl mateix Soriano, va tornar a intentar-ho deu minuts després amb un xut fort i sec, però la bona aturada i intervenció de Rubén Pérez va evitar-ho.\nEn els 20 minuts que restaven, els granes van anar agafant territori i van igualar la possessió de pilota, però per poc els va servir incloent l’expulsió de Muniesa (al minut 71) per una durísima falta a Moran al tallar una bona jugada d’atac i de gol.\nAmb l’entrada d’Alvaro Rey, Oliva va voler buscar el revolsiu que almenys escurces diferencies al marcador i portés algo més al joc ofensiu dels granes, però en els darrers minuts Miki i Xisco ho va intentar en dos ocasions, però sense fortuna.\nS’arribà a la fi del partit amb aquest resultat de 4 a 0 que reflexa el bon joc dels de Luis Enrique, però que trenca la bona ratxa del Nàstic dels darrers partits després de guanyar dos importants partits consecutius.\nD’aquest partit davant el Barça B, cal posar un 10 a la gran i destacada afició del Nàstic que va estar animant a l’equip durant els 90 minuts del partit.


L'esquerra abertzale defensa ara l'extensió dels peatges a Euskadi\nLa concessionària pública no cobreix Les despeses de conservació i construcció\nDANIEL GÓMEZ BILBAO 15/05/2012 00:00\n260x366 La variant sud de Bilbao ha estat criticada pels transportistes pel peatge, fins al punt que hi ha hagut una crida a no utilitzar-la. / ALFREDO ALDAI / EFE La variant sud de Bilbao ha estat criticada pels transportistes pel peatge, fins al punt que hi ha hagut una crida a no utilitzar-la. / ALFREDO ALDAI / EFE\nEl pragmatisme de la nova esquerra abertzale va sobre rodes i a tota velocitat, i va tan ràpid que ha deixat pel camí velles reivindicacions, com la supressió dels peatges. El govern de Bildu a la Diputació Foral de Guipúscoa ha oblidat l'exigència i ara defensa just el contrari: l'extensió dels peatges i un increment de les tarifes per utilitzar les carreteres de la província. Assetjats per la crisi econòmica, doncs, a Guipúscoa els independentistes bascos es desmarquen dels plantejaments dels sectors sobiranistes catalans que donen suport a la campanya #novullpagar.\nEls abertzales s'han afanyat a marcar diferències entre els dos territoris i destaquen que les autopistes guipuscoanes les gestionen concessions públiques i no privades, com és el cas de Catalunya. Aquesta és la clau que explica que Bildu s'hagi decidit per la via pragmàtica. Bidegi, la societat foral que gestiona l'autopista a Guipúscoa, té un deute de 900 milions d'euros i li correspon a la diputació afrontar el pagament d'aquesta xifra a través de crèdits bancaris fins a l'any 2032. L'esquerra abertzale vol que Bidegi sigui autosuficient i afronti pagaments sense haver de tocar el pressupost de política social. El diputat general, Martín Garitano, diu que els diners que garanteixen el benestar són "la joia de la corona" de Bildu.\nDes del 1997 Euskadi ha invertit 2.500 milions d'euros en l'execució de noves vies d'una xarxa que actualment està integrada per 1.330 quilòmetres d'asfalt que és necessari mantenir en estat òptim. Una complicada situació que els responsables de Bildu han compartit amb els ciutadans amb la difusió de 300.000 díptics. El fullet, titulat El cercle viciós de la xarxa de carreteres , explica que els pressupostos de la diputació guipuscoana destinen 96 milions a carreteres i transport i que la recaptació per peatges se situa al voltant dels 102 milions, mentre que són necessaris 280 milions d'euros per cobrir necessitats mínimes de conservació i construcció.\nCastigar la no recurrència\nLa conclusió de tot plegat, segons la responsable foral d'Infraestructures Viàries, Larraitz Ugarte, és que "avui a Guipúscoa l'ús gratuït de les carreteres és pràcticament inviable". Toca pagar i la proposta que feia la coalició independentista era apujar 50 cèntims el peatge de l'autopista AP-8 (Bilbao-Behobia) durant els mesos de juliol, agost i setembre als usuaris no habituals, els que no disposessin del dispositiu de pagament Via-T. Amb aquesta mesura d'emergència, les arques forals ingressarien gairebé dos milions d'euros extres. "La tendència europea pel que fa a l'ús de les carreteres és que es pagui", s'ha defensat Ugarte de les crítiques rebudes.\nUna de les denúncies que han fet més mal prové del sindicat de transportistes Hiru, pròxim a l'esquerra abertzale. La defensa que fa Bildu dels peatges ha provocat un encès debat a les files independentistes i dilluns mateix hi havia una carta de la responsable de comunicació d'Hiru, Estitxu Ugarte, al diari Gara , en què resumia el malestar d'un sector de l'esquerra abertzale disconforme amb aquest canvi de discurs.\n"Advertim que la històrica oposició d'algunes de les forces polítiques que integren aquesta coalició respecte als peatges com a instrument de recaptació injust i discriminatori comença a afluixar-se", apuntava a la carta. Ugarte denunciava també que la greu situació econòmica és "la justificació bàsica per a un canvi d'opinió que de mica en mica s'està consumant". El que també s'instal·la entre els independentistes és la preocupació pel peatge electoral que els tocarà pagar per aquesta sobtada defensa dels peatges a les autopistes al feu abertzale de Guipúscoa.